Søren Søndergaard (EL), 2025-10-24:
Det kan jo lyde lidt teknisk, når regeringen lægger op til en ændring af cpr-loven, men bag ændringen og ændringen af en række andre love ligger en hensigt om at gøre det besværligt og ubehageligt for mennesker, som opholder sig i Danmark uden gyldig opholdstilladelse.
I den sammenhæng er der jo tale om en klar forlængelse af det forslag, vi lige behandlede før.
Inden for de sidste årtier har vi set en række opmuntrende eksempler set ud fra Enhedslistens synspunkt på gymnasieklasser, hvor eleverne solidariserer sig med en klassekammerat, som de kender og holder af, men som har fået at vide, at hun skal forlade gymnasiet, fordi hun ikke har opholdstilladelse.
Det er ikke, fordi det er muligt at sende hende ud af Danmark; det er ikke derfor, hun skal afskæres retten til at færdiggøre sin ungdomsuddannelse.
Nej, det er, fordi hun i stedet skal bo på et udrejsecenter.
Det har været solidarisk og stærkt, når klassekammerater og deres forældre, lærerkollegier og rektorer har stået vagt om unge menneskers ret til uddannelse.
Den slags sager er selvfølgelig belejlige for regeringen og for det flertal, som ønsker den strammest mulige udlændingepolitik og ikke giver helt så meget for uddannelse af alle unge, der opholder sig i Danmark.
Regeringen vil derfor sikre, at unge mennesker uden opholdstilladelse slet ikke kan optages på en ungdomsuddannelse.
De nye regler i lovforslaget vil også ramme unge fra familier, der ikke udrejser frivilligt, fordi oprindelseslandet nægter at tage imod egne statsborgere, og bortset fra det er det jo forældrene, ikke de unge under 18 år, der bestemmer, hvor familien opholder sig. Institut for Menneskerettigheder gør i sit høringssvar opmærksom på, at FN-konventionen gælder for børn op til 18 år.
Instituttet vurderer, at der ikke inden for rammerne af Danmarks konventionsmæssige forpligtigelser kan indføres en ordning, hvor børn udskrives fra de igangværende ungdomsuddannelser, alene som følge af at der ikke er lovligt ophold i Danmark.
Det er ikke desto mindre det, der lægges op til.
Danmark har ratificeret FN's børnekonventionen, der indeholder rettigheder for alle børn under 18 år, også for unge mennesker, der ønsker eller er i gang med en ungdomsuddannelse.
Børnekonventionens artikel tre fastslår princippet om barnets tarv, der indebærer, at hensynet til, hvad der er bedst for barnet, skal komme i første række.
Det her lovforslag sætter en rigid udlændingepolitik over hensynet til barnets tarv.
Jeg synes, at der i den her diskussion jo gemmer sig en meget principiel og forskellig opfattelse af ikke bare, hvordan vi ser på mennesker, men også, hvordan vi ser på muligheden for at få de mennesker, som er her uden et lovligt grundlag, til at rejse ud eller eventuelt, hvis ikke det kan lade sig gøre igennem en lang årrække, så at blive en del af det danske samfund.
De skal generes og generes, så de til sidst skrider, inklusive ved at fratage deres børn retten til at få en uddannelse og gøre en uddannelse færdig.
Vi må indrømme, at vi ikke tror, at det fungerer det på den måde.
Altså, det er rigtigt, at der er massive selvmordsrater og selvmordsforsøg osv.
Det er jo fuldstændig rigtigt.
Vores opfattelse er, at jo dårligere folk er stillet, jo færre ressourcer folk har, og jo mindre uddannelse de har, jo sværere er det også for dem at tage f.eks. det skridt at tage tilbage til deres hjemland.
Vi tror, at hvis man vi forestiller sig, at vi har en eller anden familie fra Iran, hvor børnene så skal sidde på et udrejsecenter i 10 år og ikke får nogen uddannelse, så er de ikke bedre stillet til at tage tilbage til Iran og mere motiveret for det, end de ellers ville være.
Vi tror simpelt hen på, at der ligger en selvstændig idé i at gøre folk stærke.
Det er jo de to synspunkter, der virkelig står over for hinanden.
Det ændrer jo ikke ved, at Danmark har ret til at udsende folk, og kan vi udsende folk, så gør vi det jo.
Så det er jo ikke en fribillet til at være her.
Men vi tror bare, at hvis vi skal have folks aktive medvirken, så er det, at de er svage, nedbrudte og uden uddannelse, ikke det bedste udgangspunkt.
Lovforslaget rummer så også en lang række andre ændringer, som har til formål at gøre livet surt i forhold til sundhedstilbud osv.
Det kan vi heller ikke støtte.
Så Enhedslisten stemmer nej til forslaget.